《水天一色亭上即事》
宋代·叶茵

芰荷深处小壶天，时见征帆破晚烟。
非主非宾和气裹，似晴似雨绿阴边。
凭阑笑语惊鱼鸟，信步游行废管弦。
剩喜利名尘不到，持竿柳下问渔船。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。